રાજ્યની મોટી ગુજરાત યુનિવર્સિટી રોજેરોજ હજારો વિદ્યાર્થીઓની અવરજવરથી ધમધમતી હોય છે. ગુજરાત યુનિવર્સિટીમાં જ આવતા વિદ્યાર્થીઓ ડેન્ગ્યુ કે મેલેર‌િયાના ભરડામાં ફસાઇ જાય તે પ્રકારની સ્થિત‌િ હાલ ગુજરાત યુનિવર્સિટીમાં સર્જાઇ છે. જે દરવાજેથી વિદ્યાર્થીઓ અવરજવર કરતા હોય છે તથા ગુજરાત યુનિવર્સિટીનો સ્ટાફ પસાર થઇ રહ્યો હોય છે તે જ સ્થળે ગટરની પાઇપલાઇન સડીને તૂટી ગઇ છે. આ પાઇપ કેટલી જૂની છે તેની પાઇપ ઉપર લાગેલી લીલ જ ચાડી ખાય છે. ગટરની પાઇપ પણ તુટી ગયેલી હોઇ ગંદું પાણી રસ્તા ઉપર કેટલાય દિવસથી વહી રહ્યું છે.